REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/457-13

27. novembar 2013. godine

B e o g r a d

Z A P I S N I K

28. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 26. NOVEMBRA 2013. GODINE

Sednica je počela u 12, 20 časova.

Sednicom je predsedavala Milica Dronjak, predsednica Odbora.

Sednici su prisustvovali članovi Odbora: Katica Vijuk, Milanka Jevtović Vukojičić, Aleksandar Radojević, Ljiljana Miladinović, Sanja Čeković, Saša Dujović, Mirjana Dragaš i Ranka Savić, kao i zamenik člana Velimir Stanojević (Miroslav Markićević).

Sednici nisu prisustvovali članovi Odbora: Ivan Bauer, Ljiljana Lučić, Slavica Saveljić, Jovana Joksimović, Aleksandar Pejčić, Dušica Morčev, kao ni njihovi zamenici.

Sednici su pored članova odbora, prisustvovali sledeći narodni poslanici: Slobodan Veličković, Ljubica Milošević, Slobodan Jeremić, Mira Petrović i Milorad Stošić.

Sednici su prisustvovali i: Dragi Vidojević, državni sekretar, Milutin Stefanović, specijalni savetnik ministra i Nada Todorović, rukovodilac grupe u Ministarstvu rada, zapošljavanja i socijalne politike, kao i Olivera Ružić Poparić, samostalni savetnik u Ministarstvu finansija.

Na predlog predsednice Odbora usvojen je sledeći

D n e v n i r e d:

1. Razmatranje Predloga zakona o budžetu Republike Srbije za 2014. godinu – Razdeo 30 Ministarstvo rada, zapošljavanja i socijalne politike, sa predlozima odluka o davanju saglasnosti na finansijske planove za 2014. godinu Republičkog fonda za penzijsko i invalidsko osiguranje, Fonda za socijalno osiguranje vojnih osiguranika i Nacionalne službe za zapošljavanje
2. Razno.

Pre prelaska na razmatranje utvrđenog dnevnog reda, usvojen je bez primedbi zapisnik 27. sednice Odbora, održane 07. novembra 2013. godine.

Prva tačka dnevnog reda **– Razmatranje Predloga zakona o budžetu Republike Srbije za 2014. godinu – Razdeo 30 Ministarstvo rada, zapošljavanja i socijalne politike, sa predlozima odluka o davanju saglasnosti na finansijske planove za 2014. godinu Republičkog fonda za penzijsko i invalidsko osiguranje, Fonda za socijalno osiguranje vojnih osiguranika i Nacionalne službe za zapošljavanje**

**Milica Dronjak** je najpre podsetila da Odbor razmatra Predlog zakona o budžetu u skladu sa članom 173. stav 1. Poslovnika Narodne skupštine i da će u skladu sa pomenutim članom, izveštaj biti dostavljen Odboru za finansije, kao nadležnom radnom telu.

Predsednica je konstatovala da su sredstva, planirana na poziciji Ministarstva rada za 2014. godinu, veća za oko 1, 4 milijardi dinara, u odnosu na poslednjim rebalansom izdvojeni iznos. Najveći porast je planiran na poziciji Porodica i deca, gde se za socijalnu zaštitu u ovoj oblasti predviđa povećanje od oko 3, 6 milijardi dinara (ukupno 47, 3 milijardi dinara). Ako se ima u vidu da pomenuta pozicija obuhvata naknade za porodiljska bolovanja, dečije dodatke i različite vrste dotacija socijalnih troškova koji se odnose na decu (smeštaj u vrtiće i hraniteljske porodice), smatra da je ovo povećanje dobar i koristan potez u poboljšanju standarda onih kojima je socijalna pomoć zaista potrebna. S druge strane, budžetska sredstva su značajnije smanjena na pozicijima koje se odnose na dotacije organizacijama obaveznog socijalnog osiguranja, u odnosu na važeći rebalans (za oko 1, 8 milijardi manje).

Što se finansijskog plana Republičkog fonda PIO tiče, prihodi su predviđeni u visini od 606 milijardi i 615 miliona dinara. Rekla je da je u poređenju sa važećim planom, to za oko 14 milijardi planiranih dinara više u 2014. godini.

Kao bitno je istakla to što se u finansijskom planu Fonda PIO za 2014. godinu očekuju efekti izmena paketa poreskih zakona, pa se za oko 8 milijardi dinara smanjuju dotacije iz budžeta ovom fondu, a očekuje se za 20 milijardi dinara više sredstava, računajući sa poboljšanom naplatom doprinosa za penzijsko i invalidsko osiguranje. Na taj način bi se udeo doprinosa u finansiranju Fonda povećao (sa 53, 6 na 56%), a smanjio doprinos državne dotacije (sa 44, 2 na 42%).

Osvrnuvši se na parametre koje je predsednica Odbora iznela, **Olivera Ružić Poparić**, samostalni savetnik u Ministarstvu finansija, rekla je da je Predlog zakona u ovom delu rađen u saradnji sa predstavnicima Ministarstva rada, zapošljavanja i socijalne politike, koji su za pojedine kategorije tražili dodatna sredstva, ali da nije bilo moguće izaći im u susret za sve što je traženo.

**Dragi Vidojević**, državni skeretar, rekao je da se Razdeo 30 sastoji od šest odvojenih funkcija i sedam glava. Naime, funkcije su sledeće: Bolest i invalidnost, Porodica i deca, Socijalna pomoć ugroženom stanovništvu neklasifikovana na drugom mestu, Socijalna zaštita neklasifikovana na drugom mestu, Opšti ekonomski i komercijalni poslovi i Opšti poslovi po pitanju rada. Glave su sledeće: Inspektorat za rad, Budžetski fond za programe zaštite i unapređenja položaja osoba s invaliditetom, Budžetski fond za ustanove socijalne zaštite, Uprava za bezbednost i zdravlje na radu, Uprava za rodnu ravnopravnost, Ustanove za registar obaveznog socijalnog osiguranja,ostvarivanje prava zaposlenih iz radnog odnosa i Saveta za razvoj socijalnog dijaloga i Budžetski fond za profesionalnu rehabilitaciju i podsticanje zapošljavanja osoba s invaliditetom.

Ponovio je da je Predlog zakona o budžetu za 2014. godinu urađen u saradnji sa Ministarstvom finansija i u skladu s instrukcijom ovog ministarstva, koja je sadržala jasne parametre za planiranje iznosa po određenim kategorijama rashoda, kao i limite za budžetske korisnike. Na taj način je utvrđen limit za 2014. godinu od 133, 36 milijardi dinara, a u odnosu na rebalans budžeta za tekuću godinu, predstavlja povećanje od svega 1%. Napomenuo je da je Ministarstvo u obavezi da planira prihode ustanova socijalne zaštite indirektnih budžetskih korisnika u svom razdelu, iako se ova sredstva realizuju preko podračuna tih ustanova. Iako je u postupku izrade ovog predloga bilo neophodno uklopiti se u postavljene limite, usled izvršene projekcije potrebnih sredstava, Ministarstvo je imalo zahtev za dodatno finansiranje u ukupnom iznosu od 8, 34 milijardi dinara. Ovim je ukupni predlog budžeta za 2014. godinu iznosio 141, 69 milijardi i ova sredstva su ušla u limit. Za ovo ministarstvo je u budžetu ukupno opredeljeno 139, 81 milijardi dinara, što predstavlja povećanje od oko 1% u odnosu na ukupan budžet za 2013. godinu.

Istakao je da se u okviru strukture budžeta za Razdeo 30 u Predlogu zakona, odnosno ukupnom iznosu od 139, 81 milijarde dinara, nalaze prihodi iz budžeta (izvor 01) koji iznose 133, 44 milijarde, primanja od inostranih zaduživanja (izvor 11) koja iznose 23, 76 miliona dinara, finansijska pomoć EU (izvor 56) koja iznosi 14, 97 miliona dinara, a ostali prihodi ustanova socijalne zaštite (svi ostali izvori), odnose se na deo od 6, 33 milijardi dinara (čija se realizacija, kao što je već rečeno, obavlja preko podračuna ustanova).

Rekao je da u strukturi ukupnog Predloga budžeta RS, budžet ovog ministarstva učestvuje sa oko 13%. Kad je reč o boračko-invalidskoj zaštiti, predviđeno je 15, 15 milijardi dinara, što u ukupnoj strukturi budžeta iznosi 11, 36%, a ova sredstva se odnose na prava 36. 900 korisnika. Budžet za porodicu i decu odnosi se na naknade zarada zaposlenim porodiljama, dečiji i roditeljski dodatak, a predviđeno je 47, 25 milijardi dinara, što predstavlja dominantan deo budžeta i iznosi 35, 41%. Ukupan broj korisnika ovog dela budžeta je 498.380. U okviru Socijalne zaštite, prisutne su novčana socijalna pomoć, dodatak za tuđu negu i pomoć, porodični smeštaj i dr, a predviđena su sredstva u iznosu od 31 milijarde 413 miliona, što je 23, 54% ukupnog budžeta. Po svim navedenim osnovama ima 329.755 korisnika, a kada se uzmu u obzir prava utvrđena zakonima po svim osnovama, ukupan broj korisnika u Republici Srbiji iznosi 865035. Dotacije za penzije Republičkom fondu za penzijsko i invalidsko osiguranje iznose 26, 8 milijardi dinara, ili 20, 1% ukupnog budžeta, dok dotacije Nacionalnoj službi za zapošljavanje za mere aktivne politike zapošljavanja i posebne novčane naknade iznose 2, 8 milijardi, što predstavlja učešće od 2, 1%. Kada se saberu prava i dotacije, oni iznose 93% od ukupnog budžeta Ministarstva, a preostalih 7% odnosi se na: sredstva za zarade i naknade zarada zaposlenih u ustanovama socijalne zaštite (3, 6%), rashodi za redovno funkcionisanje Ministarstva, uključujući zarade i naknade zarada za 513 zaposlenih u Ministarstvu (0, 8%), neophodni prateći rashodi za isplatu prava (0, 6%), podrška osobama s invaliditetom (1%), finansiranje Crvenog krsta, udruženja građana i nerazvijenih, odnosno devastiranih opština (0, 6%) i finansiranje rada Fonda solidarnosti, Centralnog registra obaveznog socijalnog osiguranja i Socijalno-ekonomskog saveta (0, 4%).

Istakao je da nakon rebalansa, budžet Ministarstva za tekuću godinu podrazumeva 132, 067 milijardi (izvori 01 i 11). Ukoliko se posebno posmatraju određena prava i izdvoji se oblast boračko-invalidske zaštite, u budžetu za tekuću godinu je predviđen iznos od 15, 18 milijardi, a zahtev Ministarstva je bio 15, 38 milijardi, dok je predviđeno pomenutih 15, 15 milijardi. U oblasti dečije zaštite, porodice i dece, u tekućoj godini je predviđeno 43, 6 milijardi, zahtev Ministarstva je bio 47, 69 milijardi, a Predlogom zakona je opredeljeno 47, 25 milijardi. U oblasti socijalne zaštite, u tekućoj godini je predvđen iznos od 31, 59 milijardi, zahtev je bio 32, 13 milijardi, a Predlogom zakona je određen iznos od 31, 41 milijarde. Drugim rečima, kad se govori samo o pravima, povećanje je 3, 8%.

Rekao je da je u budžetu za 2013. godinu, u strukturi ukupnog iznosa sredstava za socijalnu zaštitu, sadržan i iznos od 3, 71 milijarde dinara, što je bilo obezbeđeno za isplatu dve rate jednokratne pomoći najsiromašnijim penzionerima, po zaključku Vlade iz 2012. godine. Ukoliko se budžet u 2013. godini posmatra bez ovog iznosa, povećanje budžeta za 2014. godinu iznosi 12, 7%.

Istakao je da su u okviru zahteva za dodatno finansiranje (za šta je naknadno odobreno samo 100 miliona dinara), bile: mere aktivne politike zapošljavanja (4, 9 milijardi), novčana socijalna pomoć (1, 47 milijardi), naknada za porodilje, dečiji roditeljski dodatak (739, 5 miliona), prava iz boračko-invalidske zaštite (230 miliona), narodne kuhinje i paketi hrane koji se distribuiraju preko Crvenog krsta (147, 9 miliona), naknade za rad hranitelja (95, 6 miliona), prateći rashodi neophodni za vršenje zakonske nadležnosti ministarstva (194, 2 miliona) i Fond solidarnosti (508, 4 miliona). Rekao je i da je za Centralni registar obaveznog socijalnog osiguranja traženo 57, 2 miliona dinara, što su bila neophodna sredstva za njegovo nesmetano funkcionisanje, ali da u ovom trenutku tih sredstava nema.

Procena je Ministarstva da do kraja naredne godine neće biti dovoljno sredstava za sve zakonom utvrđene obaveze. Kad je reč o novčanoj socijalnoj pomoći, planirano je vršenje isplata na osnovu inflacije od 5, 5% i povećanja broja korisnika od najmanje 16%. S obzirom na to da Zakon o socijalnoj zaštiti omogućava ostvarivanje ovog prava po povoljnijim uslovima, procenjuje se da će ekonomska situacija u 2014. godini biti teža, pa će se ovo pravo usklađivati dva puta godišnje s indeksom potrošačkih cena. Rekao je da je Ministarstvo utvrdilo koja je realna potreba za sredstvima, u okviru ukupnog predloga. Iz dosadašnjeg iskustva, rebalansom budžeta su uvek odobravana nedostajuća sredstva, pa se očekuje da određene korekcije i sad budu učinjene. Kad se govori o pravima iz oblasti zaštite porodice i dece, naknadama zarada zaposlenim porodiljama, roditeljskim i dečijim dodacima, procenjeno je da će opredeljeni obim sredstava biti nedovoljan za isplatu svih 12 naknada u toku naredne godine, ali se očekuje da i ovo bude regulisano rebalansom budžeta. Kad je reč o aktivnim merama zapošljavanja, evidentna je tendencija umanjenja sredstava za ovu namenu, pa je istakao da je za narednu godinu u ove svrhe opredeljeno samo 600 miliona dinara, dok je prema proceni Nacionalne službe za zapošljavanje potrebno dodatnih 4, 9 milijardi koje Predlogom zakona nisu predviđene. Rekao je da je za Fond solidarnosti traženo dodatnih 508, 35 miliona dinara, za zahteve po osnovu potraživanja radnika kod poslodavaca u stečaju, što je pravo po Zakonu o radu, ali su za njihovu isplatu neophodna dodatna sredstva. Kad je u pitanju Centralni registar obaveznog socijalnog osiguranja, centralizovana je baza podataka osiguranika i omogućena je migracija podataka između Republičkog fonda PIO, Republičkog fonda zdravstvenog osiguranja, Nacionalne službe za zapošljavanje i Poreske uprave. Dodatna sredstva su tražena kako bi se omogućilo redovno funkcionisanje i održavanje ove značajne baze podataka, međutim, u ovom trenutku tih sredstava nema u dovoljnoj meri. Istakao je i da su sredstva koja su namenjena Crvenom krstu, odobrena na nivou ovogodišnjeg budžeta. Procenjeno je da će sredstva za rashode, za redovno funkcionisanje Ministarstva, obezbeđena na nivou ovogodišnjih, u 2014. godini omogućiti vršenje zakonom definisanih nadležnosti.

Na kraju svog izlaganja, istakao je da se politika Vlade, koja se odnosi na socijalna davanja, u 2014. godini neće menjati u odnosu na tekuću godinu.

U diskusiji su učestvovali: Ranka Savić, Nada Todorović, Olivera Ružić Poparić, Saša Dujović, Milanka Jevtović Vukojičić i Milica Dronjak.

**Ranka Savić** je rekla da ekonomska situacija u zemlji jeste loša i da je evidentan manjak sredstava u budžetu, ali da bez obzira na to smatra da sredstva u budžetu nisu dobro i pravedno raspoređena. Skrenula je pažnju na to da je u okviru funkcije 10 – Bolest i invalidnost, za novčane kazne i penale po rešenju sudova predviđena suma od 80 miliona. U vezi sa tim je postavila pitanje da li je poznato koliko iznosi dug za koji korisnici tuže, u odnosu na planiranih 80 miliona. Kad je u pitanju funkcija 70 – Socijalna pomoć, rekla je da administracija u oblasti socijalne zaštite košta 9, 166 milijardi, što smatra da je previše u trenutnoj situaciji. Kad je reč o ekonomskoj klasifikaciji 04 – Sopstveni prihodi, interesovalo je zbog čega nema predviđenih sredstava od izdavanja zadužbina, ako se zna da je u pitanju veliki i atraktivan poslovni prostor. Postavila je pitanje da li su u okviru funkcije 410 – Poslovi rada, sredstva odobrena za otpremnine radnika u preduzećima u restrukturiranju, jer bi to značilo da je predviđeno da preko 20 hiljada radnika ostane bez posla. Istakla je da se na osnovu sredstava opredeljenih za usluge po ugovoru, može zaključiti da je u Ministarstvu zaposleno 22% više ljudi od predviđenog i da oni rade po ugovoru o delu. Skrenula je pažnju na to da su sredstva za Inspektorat za rad minorna, što je nedopustivo s obzirom na važnost ovog organa, koji bi trebalo da predstavlja najefikasniju zaštitu zaposlenih. Sa negodovanjem je uporedila 29 miliona predviđenih za Inspektorat za rad sa sredstvima planiranim za donacije nevladinim organizacijama, što iznosi 75 miliona dinara. U delu koji se odnosi na razvoj socijalnog dijaloga, smatra da bi troškovi Socijalno-ekonomskog saveta trebalo mnogo transparentnije da budu navedeni, u posebnoj ekonomskoj klasifikaciji. Zanimalo je koliko je sredstava planirano za naknade za rad članovima ovog saveta. Rekla je da će uložiti veliki broj amandmana, jer smatra da je Predlog zakona u Razdelu 30 potpuno neprimeren.

**Nada Todorović**, rukovodilac grupe u Ministarstvu rada, zapošljavanja i socijalne politike, ponovila je da su u Ministarstvu bili strogo ograničeni limitima, koji su ove godine prvi put imali ovako mali rast u odnosu na budžet iz prethodne godine (samo 1%, u odnosu na 14-15% prethodnih godina). Kad je u pitanju raspodela sredstava, kao i primedba Ranke Savić da ova podela nije bila racionalna, osvrnula se na funkciju 070 – Socijalna pomoć ugroženom stanovništvu neklasifikovana na drugom mestu. Podsetila je da Ministarstvo ne raspolaže ukupnim iznosom sredstava u svom budžetu, niti ih raspoređuje, o čemu je i Dragi Vidojević govorio (kad su u pitanju ustanove socijalne zaštite, koje su indirektni korisnici ovog budžeta). Kad je reč o uslugama po ugovoru, podsetila je da se od ukupnog iznosa opredeljenog za ovu funkciju, na naknade za rad hranitelja odnosi 1 milijarda 82 miliona dinara, što predstavlja zakonsko pravo po osnovu Zakona o socijalnoj zaštiti. Kad je u pitanju broj zaposlenih u Ministarstvu za koji se transferišu sredstva iz Razdela 30 (oko 7 600 zaposlenih), skrenula je pažnju na to da ovo nije konačan broj zaposlenih u ustanovama socijalne zaštite, jer se ne finansiraju svi iz razdela Ministarstva, ali da se za ovaj broj zaposlenih obezbeđuju sredstva u Razdelu 30 i transferišu se ovim ustanovama (kojih je 209). Napomenula je da Ministarstvo raspoređuje i realizuje iznos od 4, 7 milijardi, a razlika do ukupnog iznosa se odnosi na ostale izvore finansiranja koje ustanove planiraju i realizuju za plate svojih zaposlenih. Kad je u pitanju primedba koja se odnosi na obim sredstava opredeljen za Inspektorat za rad, rekla je da ovaj iznos objektivno jeste mali, ali da se u okviru njega ne nalaze rashodi za plate i naknade zaposlenih u Inspektoratu. Napomenula je i da se funkcija 410 odnosi samo na redovno funkcionisanje Ministarstva, čime nisu obuhvaćeni ugovori o otpremninama radnika kod preduzeća u restrukturiranju, a svi rashodi od plata, preko ostalih diskrecionih rashoda, namenjeni su za usluge održavanja, troškove putovanja, plate zaposlenih itd. S druge strane, aproprijacija 414, od 171 miliona, namenjena je ustanovama socijalne zaštite, od čega je 25 miliona prihod iz budžeta koje je Ministarstvo planiralo na ime transfera za otpremnine zaposlenih u ustanovama socijalne zaštite, a ostali deo iznosa (do 171 miliona) predstavlja iznos koji su za istu namenu, iz ostalih izvora finansiranja planirale same ustanove, a on se realizuje sa njihovih podračuna. Naglasila je da Ministarstvo nije planiralo isplatu sredstava za ugovore po delu, već je od strane Ministarstva finanisja odobreno dodatnih 60 miliona sredstava, u okviru istog obima, prvenstveno za održavanje informacionog sistema Ministarstva, koji je dotrajao, a u kom se nalaze podaci o svih 865 hiljada korisnika.

**Olivera Ružić Poparić**, samostalni savetnik u Ministarstvu finansija, podsetila je da će od 2015. godine svi budžetski korisnici preći na programski budžet, kao i da će u okviru budžeta svakog ministarstva postojati ciljevi i indikatori, a svaki deo budžeta će biti odvojen i transparentan.

Nada Todorović je dodala da su do ove godine sredstva za rad Socijalno-ekonomskog saveta u razdelu Ministarstva, bila planirana u okviru funkcije 410 na jednoj ekonomskoj klasifikaciji. Međutim, posmatrajući Pravilnik o standardnom klasifikacionom okviru, ova sredstva nisu bila pravilno pozicionirana, na šta je ukazala i Državna revizorska institucija. Stoga su prvi put u Predlogu zakona o budžetu za 2014. godinu, pored Fonda solidarnosti i Centralnog registra, koji su već planirani i za koje se obezbeđuju sredstva u okviru ove glave, dodata sredstva za rad Socijalno-ekonomskog saveta, po ekonomskim klasifikacijama koje su u skladu sa njihovim predlogom finansijskog plana.

**Saša Dujović** je postavio pitanje na šta se odnosi iznos od 817 miliona i 752 hiljade dinara, u okviru pozicije 426. Kad je upitanju boračko-invalidska zaštita, rekao je da je budžetom predviđeno15 milijardi 150 miliona za 36 900 korisnika, što je otrpilike isti iznos kao i prethodne godine, za nekoliko hiljada manje korisnika, s obzirom na stopu mortaliteta u okviru ove populacije. Rekao je da je dobro što ovaj iznos u odnosu na prošlu godinu nije smanjen, međutim, ukazao je na poziciju 481 u okviru koje su dotacije nevladinim organizacijama u oblasti boračko-invalidske zaštite, koje su takođe ostale na istom nivou od 50 miliona dinara. Smatra da su ovim nevladine organizacije oštećene i da su njihove potrebe daleko veće. Postavio je pitanje zbog čega se sa pozicije koja se odnosi na naknadu za socijalnu zaštitu, izdvajaju sredstva za održavanje spomen-obeležja u inostranstvu.

Nada Todorović je u vezi sa pomenutim iznosom od 817 miliona 752 hiljade na poziciji 426, odgovorila da se radi o ostalim izvorima finansiranja koje su planirale ustanove socijalne zaštite, za materijale koji su im neophodni u radu, i da zbog toga u okviru obrazloženja Predloga zakona nema objašnjenja u vezi s ovim iznosom.

Saša Dujović je skrenuo pažnju i na poziciju 481, funkcija 90, razdeo 30, 2, odnosno na izdvojenih 328 miliona 291 hiljadu dinara za nevladine organizacije – unapređenje i promocija prava i položaja osoba s invaliditetom. Smatra da bi trebalo naći načina da se deo tih sredstava poveća i najavio da će u ovom smislu podneti amandman.

**Milanka Jevtović Vukojičić** je u vezi sa funkcijom 70 – prava predviđena Zakonom o socijalnoj zaštiti i Porodičnim zakonom, istakla da je kroz ove klasifikacije omogućena održivost osnovnih davanja iz zakona, a ona se odnose na najsiromašnije i najranjivije kategorije građana. Smatra da je s obzirom na realnu situaciju, kroz pomenute klasifikacije zaštita ove kategorije stanovništva ipak postignuta. Kad su u pitanju transferi lokalnim samoupravama za podsticanje socijalne zaštite i usluga socijalne zaštite na lokalnom nivou, istakla je da je dobro što se poslednjih godina za najsiromašnije jedinice lokalne samouprave opredeljuju ova sredstva. Pohvalila je izdvajanje sredstava za nevladine organizacije, odnosno za Crveni krst, za potrebe finansiranja narodnih kuhinja i paketa hrane u 75 gradova i opština i naglasila da bi izdvajanja u ove svrhe ubuduće trebalo da budu veća. Osvrnula se i na dotacije opštinskim udruženjima osoba s invaliditetom i rekla da je ova klasifikacija značajna s aspekta unapređenja kvaliteta života osoba s invaliditetom na lokalnom nivou. Pomenula je i konkurse koje Ministarstvo svake godine raspisuje, u cilju dotiranja udruženja osoba s invaliditetom, a radi obezbeđivanja veće pristupačnosti, adekvatne opremljenosti prostora i ostalih usluga koje se odnose na poboljšanje njihovog kvaliteta života. Istakla je da pominjanje zaslužuju i dotacije za rad udruženja koja se bave rodnom ravnopravnošću i borbom protiv nasilja nad ženama. Smatra da je ovakav predlog budžeta, kad su u pitanju socijalna davanja i uopšte davanja najugroženijim kategorijama stanovništva, realan i održiv.

Predsednica Odbora je istakla da Predlog zakona o budžetu predstavlja odraz realne finansijske državne politike, čija je namera da sprovede mere štednje, ali tako da to bude što manje na uštrb socijalne politike i standarda građana.

Odbor je većinom glasova (8 za, 2 protiv) odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona obudžetu Republike Srbije za 2013. godinu – razdeo 30 Ministarstvo rada, zapošljavanja i socijalne politike u načelu**,** sapredlozima odluka o davanju saglasnosti na finansijske planove za 2014. godinu Republičkog fonda za penzijsko i invalidsko osiguranje, Fonda za socijalno osiguranje vojnih osiguranika i Nacionalne službe za zapošljavanje, koji je podnela Vlada Republike Srbije.

Za izvestioca Odbora na sednici Odbora za finansije, republički budžet i kontrolu trošenja javnih sredstava određena je Milica Dronjak, predsednica Odbora.

Sednica je završena u 13, 40 časova.

SEKRETAR PREDSEDNICA

Žužana Sič Levi Milica Dronjak